|  |  |  |
| --- | --- | --- |
| **JORD OG VAND** | | **Region Nordjylland** |
| Emne: **Instruks for kortlægning af genanvendelsesprojekter for forurenet jord og restprodukter fx slagger og flyveaske** | | Nr.: **04-50-36** |
| Revision: **1** |
| Udarb. af: **MLP** | Godk. af: **AMH** | Dato: **13.08.2015** |

Denne instruks beskriver retningslinjerne for V2-kortlægning af genanvendelsesprojekter for forurenet jord og restprodukter fx slagger og flyveaske. Sagsbehandleren foretager altid en konkret vurdering i den enkelte sag.

***Baggrund***

Vi får en kopi af de afgørelser, kommunerne træffer efter miljøbeskyttelseslovens § 19. Det kan være afgørelser om tilladelser til udlægning af slagger, indbygning af forurenet jord i jordvolde, midlertidige jorddeponier, lettere forurenet jord i støjvolde m.v.

Vi skal gennemgå kommunernes § 19-afgørelser for at vurdere, om tilladelserne udløser en kortlægning efter jordforureningsloven.

***Hvad skal vi V2-kortlægge?***

Ifølge Kortlægningsvejledningen skal deponier og genanvendelsesprojekter for forurenet jord, slagger og flyveaske V2-kortlægges, når de er færdige, dvs. når der ikke længere tilføres materiale.

Med udgangspunkt i Kortlægningsvejledningen og Højesterets dom af 9. november 2010 i den såkaldte Slaggesag gælder:

* Slagger, der indgår som en del af **jordmediet**, må betragtes som jordforurening – fx kan slagger udlagt som køreunderlag eller under en fast belægning med direkte kontakt til den underliggende jord betegnes som jordforurening. Slagge, der evt. lægges ovenpå en fast belægning, er ikke en del af jordmediet og kortlægges derfor ikke.
* Slagger, der indgår som en del af bygningsdelene, betragtes **ikke** som jordforurening. Det kan fx være slagger, der er anvendt som kapillarbrydende lag eller som funderingsmateriale, og som ligger indenfor bygningsarealerne – herunder ned til underkant af fundament. I sådanne tilfælde betragtes slaggen som bygningsmaterialer, der ikke er omfattet af jordforureningsloven.

OBS: Hvis kommunen har givet en § 19-tilladelse til genanvendelse af ren og lettere forurenet jord i en jordvold, og vi ikke har analyseresultater af jorden, kortlægger vi som udgangspunktet jordvolden på vidensniveau 1.

I JAR oprettes kun de lokaliteter, vi kortlægger.

|  |  |
| --- | --- |
| **Sager, vi skal vurdere efter jordforureningsloven** | **Sager, vi ikke skal vurdere efter jordforureningsloven** |
| Slagger udlagt som fx køreunderlag/vej | Midlertidige jorddeponier |
| Forurenet jord (over afskæringskriterierne) i støjvolde | Støjvolde med lettere forurenet jord |
| Flyveaske | Slagger som del af bygninger |

***Er tilladelsen udnyttet?***

Frem til 1. januar 2007 var det amtet, der havde kompetencen i forhold til § 19-tilladelserne. Efter 1. januar 2007 overtog kommunerne opgaven.

I flere tilfælde ved vi ikke, om en tilladelse er udnyttet eller ej. Amtet angav i nogle af sine tilladelser en udløbsdato. Det samme gør nogle af kommunerne, men alligevel kan vi være i tvivl om, hvorvidt tilladelsen er udnyttet eller ej. Derfor gælder følgende retningslinjer, når vi skal gennemgå § 19-sagerne:

* ***Tilladelser givet af Nordjyllands eller Viborg Amt:***

Udløbsdato før 1. januar 2007: Arealet oprettes i JAR og V2-kortlægges. Grundejer må efterfølgende reagere, hvis tilladelsen alligevel ikke er udnyttet.

Udløbsdato efter 1. januar 2007: Sagsbehandleren sender en forespørgsel pr. mail til kommunen om status på tilladelsen. Melder kommunen tilbage, at tilladelsen ikke er udnyttet, oprettes lokaliteten ikke i JAR.

* ***Tilladelser givet af kommunerne:***

Hvis sagsbehandleren er i tvivl om tilladelsens udnyttelse, sender sagsbehandleren en forespørgsel pr. mail til den pågældende kommune. Melder kommunen tilbage, at tilladelsen ikke er udnyttet, oprettes lokaliteten ikke i JAR. Hvis tilladelsen er udnyttet, oprettes lokaliteten i JAR.

***Hvordan registrerer vi kommunernes § 19-tilladelser?***

For hver kommune er der oprettet en sag i eDoc til § 19-tilladelserne i den pågældende kommune:

Brønderslev Kommune 2014-006647

Frederikshavn Kommune 2014-006648

Hjørring Kommune 2014-006649

Jammerbugt Kommune 2014-006650

Læsø Kommune 2011-112066

Mariagerfjord Kommune 2014-006652

Morsø Kommune 2014-006653

Rebild Kommune 2014-006651

Thisted kommune 2014-006654

Vesthimmerland Kommune 2014-006655

Aalborg Kommune 2014-006656

I hver sag er dokumentnr. 1 et regneark kaldet ”Skema til slaggesager”. Heri registreres både de § 19-afgørelser, vi allerede har modtaget fra den pågældende kommune, og dem, vi fremover modtager. Følgende skrives i skemaet:

* Dokumentnr. i den pågældende eDoc-sag
* Sagsbehandler
* Adresse
* Matr. nr. og ejerlav
* Hvad tilladelsen er givet til (fx udlægning af slagger, indbygning af forurenet jord i jordvolde, terrænregulering, flyveaske)
* Beslutning om, at arealet ikke skal oprettes i JAR – sagsbehandlingen og udfyldningen af den sidste del af regnearket afsluttes.
* Om ejendommen skal oprettes i JAR og dermed V2-kortlægges– hvis ja, skal sagsbehandleren også sørge for, at der bliver oprettet et særskilt sagsnr. i eDoc til lokaliteten.
* Tilladelses- og udløbsdato
* Om tilladelsen er udnyttet
* Om kortbilag er vedlagt
* Lok. nr. i JAR – gælder kun de sager, der skal V2-kortlægges
* Nyt sagsnr. i eDoc – gælder kun de sager, der skal V2-kortlægges